Sonvskrutayechi Zhôr Vhanvot?
 Bhas hem sonvskrutayechem protik he vixim konnakuch dubav nam. Sonvskrutayentlean bhas fuddem sorta, tigun urta. Gõyant sonvskrutayentlean bhas fuddem kaddpacho, ti rakhpacho ani tigoun dovorpacho vavr khuinche-i sonvsthen eksarko kela zalear, to bhou purvilea Gõy Sonvskrutik ani Somajik Kendran kela mhonnunk zai.
 16 Janer, 1969 vorsa Gõy Sonvskrutik ani Somajik Kendran zolm' ghetlo. Hea Kendran fattlim 40 odik vorsam, kosloch faido sodinastanam, sabar bhasamni Konknnichi seva kelea. Hea Kendra khal 1969 vorsa sabar voxoyamvelim Konknnintlean pustokam uzvadda ailim, Konknni sonvskrutayecho ani somazacho vistar zaunche khatir he Sonvsthe khal Gõychea Kovincho Zomo, Gõychea Borovpiancho Zomo ani Dramatik Zomo toyar zalo. Tea bhair hea Kendrantlean Gõyam bhailea lokak Ponnje xarant Konknni xikovpacho-i vavr hache adim zalolo asa. Hea Kendrachea Dramatik Zomeantlean Fottkiri Savlli, Kirmidoracho Rosto, Dukan, Jesjudas oxe tiatr machier ailole asat. 1969 vorsa thaun eksarkim chear vorsam hea Kendrantlean Gõychea Lok-gitancheo, Nachacheo, Kantarancheo, Khell Tiatr Utsovacheo karyavolleo ghoddoun haddleo.
 Hea Zomeanchea hetuk visvaxi ravun, kolechea, vijneanachea ani Konknni borovpachea mollar nanv zoddlolea vhodd manestanchea nanvan, hem Kendr 1969 vorsa thaun dor vorsa 'Eminent Goans Day' ghoddoun haddta to ami polletanv. Kal meren Gõy Sonvskrutik ani Somajik Kendran ghoddoun haddlolo 46vo Manddeancho Utsov 1965 vorsa Ponnjechea Clube Nacional-an suru kelolo. 1974 vorsa thaun Gõy Sonvskrutik ani Somajik Kendran ho Utsov ghoddoun haddta, ani tantum Gõyche khubxe zome bhag ghetanam ami polletanv. Oso ho Manddeancho utsov ghoddoun haddun, hem Kendr Gõyant bhovuch purvili manddeanchi sonvskrutay ani girestkay samball'lit fuddem sorlem. Hea itihasa khatir Kendrak porbim favo!
 Az 44 vorsancho itihas aslolea Gõy Sonvskrutik ani Somajik Kendrachea vavracher niyall korunk bostam tednam, hem itihasik Kendr vorsantlean donuch pavtt zagem zalolem dista. Poilem, 'Eminent Goans Day' karyavoll ghoddoun haddta tednam, ani dusrem Manddeam Utsova vellar. Hea don karyavollim uprant hem Kendr hat kovllun boslolem dista.
 Gõy Sonvskrutik ani Somajik Kendrachea nanva promannem, hea mhotvachea Kendrachea bavttea khal Gõyche sonvskrutayechea karyavollink az meren oto yeunk favo aslo, punn to ailolo disonam. Fuddle pillge khatir hea Kendrantlean Gõyche sonvskrutayechea sogllea prokarancho sôd-vavr, 'documentation', ani tea som'bondinche her prokolp toyar zalole disonant. Ganvam-ganvamni sonvskrutay ani tiche veg-veglle prokar rakhun-samballun dovrunk dor mhoineak nhoi zalear, don vo tin mhoineak ek pavtt tori sonvskrutayecheo karyavolli zaunk favo asleo. Gõychea Lok-gitancher, Nachancher, Manddeancher, adi. gozalincher akademik bhasabhas, karyaxallo, adi. ghoddoun haddun tea-tea prokaranchi kholayen vollok gheunk, ani tantuntlean to-to prokar avoddtoleanche umedik anik-ui fulam fulounchi goroz asli. Punn he vixim kaddiecho-i vavr zalolo disun yenam.
 Vorsantlean ek pavtt Manddeancho Utsov ghoddoun haddlo mhonn Gõychi sonvskrutay tigun urchi nam. Vorsantlean ek pavtt 'Eminent Goans Day' karyavoll ghoddoun haddli mhonn taka vhoddlo-so orth nam. Dekun, Gõy Sonvskrutik ani Somajik Kendran, Gõyche sonvskrutayeche nodrentlean, vorsavollichea hea don gozalim poltoddi vochun vichar korchi ani vavurchi nibel goroz asa. Hea rajyache sonvskrutayechim pallam-mullam sabar angamni mozbut-okhondd korunk zata title vegim hea itihasik Kendran pavlam ubarchi goroz asa.
 Gõy Sonvskrutik ani Somajik Kendr tor voir ul'lekh kelolo vavr hatant ghetolo zalear, hea Kendrant Gõyche sonvskrutayecho mog ani avodd aslolea fuddariancho ani vangddiancho aspav asop gorjechem asa. Fuddarache nodrentlean amchi sonvskrutay samballunk ani tigoun dovrunk kosle-kosle upay sôdun kaddum yetat ani te koxe-kat ritin chalik laun, girest, orthabhorit ani mol-mhotvache sonvskrutayechem bhanddar sôd-vavrachea, pustokanchea, 'CD-VCD'-inchea rupan koxem ekttaun dovrunk zata, ontor'raxttrik mollar porian Gõyche sonvskrutayechem prodorxon korcho vichar aplea monant khelloun to koso chalik laum yeta oxe nodrentlean vichar korpi fuddari Gõy Sonvskrutik ani Somajik Kendrachea mhotvachea kodelancher vo somiticher asunk favo. Fokot nanvam khatir itlo-titlo kall hem-tem pod samballtat tacho Gõyche sonvskrutayek, nhoi mhonn tea Kendrak kosloch faido zauncho nam. Ani az meren tacho khuinchech nodren to zaunk-ui nam.
 Gõy Sonvskrutik ani Somajik Kendrak ek itihas asa. Hea Kendrak ek kherit hetu asa. Hea itihasachi nond gheun, ani aplea hetucher nodor thiraun, hea Kendran atanch nidantlean ani aplea brom'antlean zagem zavop hi kallachi goroz asa. Nam zalear, fuddlea dha vorsam modem hea Kendrak orth aschonam, an tacho konnak forok-ui poddchonam. 